
KONKURENCES PADOME

Elizabetes ielā 41/43, Rīga, LV-1010 ( Tālrunis 7282865 ( Fakss 7242141


L Ē M U M S

Rīgā

                                                                                                                    Nr. 47
                                                                                                                    (Prot. Nr.42, 2.§)

2002.gada 21.novembrī

Par lietas izpētes izbeigšanu

Par SIA “Omega-1” 25.02.2002. iesniegumu

Lieta Nr.92/02/07/11


Konkurences padome 25.02.2002. saņēma (Konkurences padomē saņemtā dokumenta Nr.92) SIA “Omega-1” 25.02.2002. iesniegumu (turpmāk tekstā – Iesniegums) par iespējamajiem Reklāmas likuma un Konkurences likuma pārkāpumiem SIA “Metāla resursi” darbībās.


Konkurences padome 20.03.2002. pieņēma lēmumu Nr.15 (prot. Nr.11, 5.§) konstatēt, ka SIA “Metāla resursi” nav pārkāpusi Reklāmas likumu un izbeigt lietas Nr.92/02/07/11 izpēti tās daļā par iespējamo Reklāmas likuma pārkāpumu.


Iesniegumā norādīts, ka SIA “Metāla resursi” pārkāpj normatīvos aktus un godīgas saimnieciskās darbības paražas, kas izpaužas sekojošās darbībās.


SIA “Metāla resursi”, izmantojot SIA “Omega-1” bijušā darbinieka, direktora Pāvela Ulakova rīcībā esošo informāciju par metāla izstrādājumu un mēbeļu furnitūras ražošanas tirgu Latvijā, t.sk. par SIA “Omega-1” klientiem, ko SIA “Omega-1” uzskata par komercnoslēpumu, izplatījusi SIA “Omega-1” esošajiem un potenciālajiem klientiem maldinošu informāciju par SIA “Metāla resursi” un tās piedāvātās produkcijas izcelsmi, kā arī nostiprina savu ietekmi konkrētajā tirgū, vienlaikus piedāvājot šai produkcijai cenu atlaidi, kas tādējādi rada SIA “Omega-1” materiālus zaudējumus, un tādējādi SIA “Metāla resursi” pārkāpj Konkurences likuma 18.pantu.


Iesniegumam pievienota minētā SIA “Metāla resursi” izplatītā vēstule-paziņojums, kas satur sekojošu informāciju latviešu un krievu valodās: “Ar šo darām Jums zināmu, ka firma “Omega-1” tiek sadalīta divos uzņēmumos: SIA “Omega-1” un SIA “Metāla resursi”. Uzņēmums “Metāla resursi” piedāvā pilnu uzņēmuma “Omega-1” preču klāstu ar atlaidi 5 – 10 % apmērā” (turpmāk tekstā – Paziņojums), kā arī SIA “Omega-1” zināmo uzņēmumu saraksts, kuriem SIA “Metāla resursi” izsūtījusi Paziņojumu.

Iesniegumam pievienoti arī SIA “Metāla resursi” produkcijas reklāmas katalogi “Metāla Resursi PRODUKCIJAS KATALOGS 2002” un SIA “Omega-1” produkcijas katalogi “KATALOGS METĀLA STIPRINAJOŠIE IZSTRĀDĀJUMI; MĒBEĻU FURNITŪRA” un “METĀLA SITPRINAJOŠIE IZSTRĀDĀJUMI; MĒBEĻU FURNITŪRA; SIA “OMEGA-1”; CENRĀDIS GATAVIEM RAŽOJUMIEM 2000.gadam” (turpmāk tekstā – Katalogi).


Konkurences padome, izvērtējusi Iesniegumā ietverto un papildus iegūto informāciju,

konstatēja:


Iesniegumā minētās SIA “Metāla resursi” darbības veiktas 2001.gadā, tādējādi to atbilstība negodīgas konkurences aizlieguma pārkāpuma tiesiskā sastāva pazīmēm izvērtējama saskaņā ar 18.06.1997. Konkurences likumu.

18.06.1997. Konkurences likuma 22.panta pirmajā daļā noteikts, ka negodīga konkurence ir aizliegta. Saskaņā ar šī panta otro daļu par negodīgu konkurenci uzskatāmas darbības, kuru rezultātā tiek pārkāpti normatīvie akti vai saimnieciskās darbības godīga prakse un ir radusies vai varētu rasties konkurences kavēšana, ierobežošana vai deformēšana.

Saskaņā ar 18.06.1997. Konkurences likuma 22.panta trešās daļas 3. un 4.punktiem un ņemot vērā 22.panta otro daļu, negodīga konkurence var izpausties sekojošās darbībās, ja to rezultātā ir radusies vai varētu rasties konkurences kavēšana, ierobežošanas vai deformēšana: nepatiesas, nepilnīgas vai izkropļotas informācijas izplatīšana par citu tirgus dalībnieku, kā arī par šī tirgus dalībnieka ražoto vai realizēto preču saimniecisko nozīmi, kvalitāti, izgatavošanas veidu, īpašībām, daudzumu, noderīgumu, cenām, to veidošanas un citiem noteikumiem, kas var šim tirgus dalībniekam nodarīt zaudējumus, kā arī cita tirgus dalībnieka komercnoslēpumu ietverošas informācijas iegūšana, izmantošana vai izplatīšana bez viņa piekrišanas.

SIA “Omega-1” ir LR Uzņēmumu reģistrā 02.08.1991. reģistrēta (reģ. Nr.40103018212) uzņēmējsabiedrība, kuras galvenie darbības veidi ir preču ražošana un realizācija; šablonu, preses formu un taras, korpusu un cita tehnoloģiskā aprīkojuma izgatavošana un realizācija u.c. statūtos paredzētā darbība. SIA “Omega-1” amatpersonas līdz 23.07.2001. bija direktors Ulakovs Pāvels, direktora vietnieks – Ulakovs Vladimirs.

Ar LR Uzņēmumu reģistra 23.07.2001. lēmumu LR Uzņēmumu reģistrā izdarītas sekojošas izmaiņas SIA “Omega-1” amatpersonu sastāvā. No SIA “Omega-1” izstājies direktors Ulakovs Pāvels, par SIA “Omega-1” direktoru ar paraksta tiesībām uz trim gadiem iecelts Ulakovs Vladimirs.

SIA “Metāla resursi” ir LR Uzņēmumu reģistrā 09.01.2001. reģistrēta (reģ. Nr.40003526843) uzņēmējsabiedrība, kuras galvenie darbības veidi ir metālu apstrāde un virsmas pārklāšana; vispārīgā mehāniskā metālapstrāde u.c. statūtos paredzētā darbība. SIA “Metāla resursi” amatpersonas: direktors no 10.04.2001. līdz 09.04.2004. – Ulakovs Pāvels.


Saskaņā ar SIA “Metāla resursi” 14.05.2002. iesniegto atbildes vēstuli (Konkurences padomē saņemtā dokumenta Nr.231, uz Konkurences padomes biroja 29.04.2002. vēstuli Nr.7-353) SIA “Metāla resursi” faktiski darbību uzsākusi 2001.gada martā.


SIA “Omega-1” un SIA “Metāla resursi” faktiski nodarbojas ar metāla izstrādājumu un mēbeļu furnitūras ražošanu un to realizāciju vairumtirdzniecībā Latvijā.


No Katalogiem redzams, ka SIA “Omega-1” un SIA “Metāla resursi” piedāvā līdzīgu produkcijas klāstu.


Saskaņā ar 18.06.1997. Konkurences likuma 1.panta 13.punktu tirgus dalībnieks ir fiziskā vai juridiskā persona, kura veic vai gatavojas veikt uzņēmējdarbību, un 8.punktu – konkurenti ir divi vai vairāki tirgus dalībnieki, kas sacenšas vai atrodas tādos apstākļos, kuros tie var sacensties viena veida vai savstarpēji aizstājamu preču ražošanā vai realizācijā konkrētajā tirgū.


Tādējādi SIA “Omega-1” un SIA “Metāla resursi” ir uzskatāmas par metāla izstrādājumu un mēbeļu furnitūras realizācijas tirgus dalībniekiem un konkurentiem Latvijā Konkurences likuma 1.panta 8. un 13.punktu izpratnē.


Konkurences padome, izvērtējot Iesniegumā minēto informāciju, savas kompetences ietvaros 20.03.2002. pieņēma lēmumu Nr.15 (prot. Nr.11, 5.§) konstatēt, ka SIA “Metāla resursi” nav pārkāpusi Reklāmas likumu un izbeigt lietas Nr.92/02/07/11 izpēti tās daļā par iespējamo Reklāmas likuma pārkāpumu.


Konkurences padomes rīcībā nav informācijas par citu konstatētu normatīvo aktu pārkāpumu SIA “Metāla resursi” darbībās.

Saskaņā ar SIA “Omega-1” sniegto informāciju SIA “Metāla resursi” tās direktora (no 09.01.2001.) personā, kurš līdz 23.07.2001. pildīja SIA “Omega-1” direktora pienākumus un kuram tādējādi bijusi pieejama informācija par SIA “Omega-1” klientiem, izsūtījusi SIA “Omega-1” esošajiem un potenciālajiem klientiem Paziņojumu, piedāvājot atlaidi produkcijai, kurai līdzīgu piedāvā SIA “Omega-1”.

SIA “Omega-1” ar 07.06.2002. vēstuli iesniegusi (Konkurences padomē 13.06.2002. saņemtā dokumenta Nr.300) uzņēmumu–SIA “Omega-1” bijušo klientu sarakstu, kuriem pēc SIA “Omega-1” rīcībā esošās informācijas SIA “Metāla resursi” 2001.gadā izplatījusi Paziņojumu un kas pārtraukuši sadarbību ar SIA “Omega-1”un nodevuši savus pasūtījumus SIA “Metāla resursi”, kā iemeslu SIA “Omega-1” mutiski norādot SIA “Metāla resursi” Paziņojumu. Iesniegts arī SIA “Omega-1” neiegūtās peļņas aprēķins – vadoties no katra uzņēmuma-SIA “Omega-1” klienta gada vidējās pasūtījuma vērtības – par laika periodu no 2001.gada jūnija līdz 2002.gada jūnijam.


SIA “Omega-1” uzskata, ka, tā kā uzņēmuma klienti ir būtisks uzņēmuma pastāvēšanas un attīstības nosacījums un uzņēmuma klienti iegūti vairāk nekā desmit gadu darba rezultātā, ziņas par tās klientiem ir komercnoslēpums, ko SIA “Metāla resursi” izmantojusi bez SIA “Omega-1” piekrišanas, un tā izmantošana netieši radījusi SIA “Omega-1” materiālus zaudējumus.

Spēkā esošiem normatīvie akti neparedzēja aizliegumu uzņēmējsabiedrības darbiniekiem pēc darba tiesisko attiecību izbeigšanas uzsākt uzņēmējdarbību jomā, kurā viņš iepriekšējā darba vietā gādājis par darījumu noslēgšanu, aizliegumu izmantot iegūto klientu loku u.tml., tikpat labi kā ieņemt vienlaicīgi amatus, t.sk. ar paraksta tiesībām vairākās uzņēmējsabiedrībās.

Konkurences padome pieprasīja no SIA “Omega-1” informāciju, kas apliecina P. Ulakova piekrišanu SIA “Omega-1” komercnoslēpumu ietverošas informācijas konfidencialitātes statusa ievērošanas notikumiem. SIA “Omega-1” 07.06.2002. atbildes vēstules (Konkurences padomē 13.06.2002. saņemtā dok. Nr.299, uz Biroja 25.04.2002. informācijas pieprasījumu Nr.7-347) pielikumā pievienotā Darba līguma Nr.1 ar P. Ulakovu noteikumos nav ietverti noteikumi par noteiktas informācijas neizpaušanu vai neizmantošanu citām interesēm.

SIA “Omega-1” arī sniegusi informāciju, ka SIA “Omega-1” bija zināms, ka laikā, kad P. Ulakovs bija SIA “Omega-1” direktors, uzņēmējdarbību bija uzsākusi SIA “Metāla resursi”. Iesniegumam pievienotajā SIA “Omega-1” dalībnieku sapulces protokola Nr.4, uz kura pamata LR Uzņēmumu reģistrs 23.07.2001. pieņēma lēmumu par SIA “Omega-1” dalībnieku sastāva izmaiņām, t.sk. P. Ulakova atbrīvošanu no SIA “Omega-1”direktora amata pienākumiem, 3.jautājumā norādīts, ka “(..) SIA [SIA “Omega-1”] dalībniekiem un SIA “Omega-1” dalībnieki apliecina, ka viņiem nav nekādu pretenziju pret P. Ulakovu”.

SIA “Omega-1” iesniegtajā uzņēmumu– SIA “Omega-1” klientu, kuriem SIA “Metāla resursi” nosūtījusi Paziņojumu, sarakstā iekļauti uzņēmumi–dažādu preču mazumtirgotāji (galvenokārt specializētos veikalos), t.sk. uzņēmumi ar noteiktu reputāciju konkrētajā tirgū, kā arī uzņēmumi ar nozīmīgiem veikalu tīkliem, kas nav un nav bijuši SIA “Omega-1” ekskluzīvi klienti. Informācija par šādu uzņēmumu darbības veidiem ir publiska un vispārpieejama informācija kā klientiem-patērētājiem, tā arī attiecīgās produkcijas piegādātājiem. Informāciju par uzņēmumu produkciju (klāstu, atlaidēm) nevar uzskatīt par tādu, kas saista to saņēmējus izvēlēties SIA “Omega-1” vai SIA “Metāla resursi” produkciju vai to saņemšanas nosacījumus.

No Iesniegumā ietvertās un lietā nozīmīgās Konkurences padomes iegūtās informācijas, kas iegūta no SIA “Omega-1” 07.10.2002. vēstulē norādītajā uzņēmējsabiedrībām, kas pārtraukušas sadarbību ar SIA “Omega-1”, t.i., i/u “Glano”, a/s “Latvijas būvmateriāli”, SIA “Sabina-S”, SIA “Daiļrade koks”, SIA “Norel Būvmateriāli”, a/s “Siguldas būvmeistars”, SIA “Berģu placis”, SIA “Vakko” izriet sekojošais.

Paziņojums izsūtīts i/u “Glano” (19.05.2001. pasta zīmogs). I/u “Glano” līdz 21.11.2002. nav sniedzis atbildi uz Biroja 13.05.2001. informācijas pieprasījumu Nr.7-399.

Paziņojumu saņēmusi SIA “Norel Būvmateriāli” (Konkurences padomē 19.08.2002. saņemta faksimilvēstule, Konkurences padome līdz 21.11.2002. nav saņēmusi SIA “Norel Būvmateriāli” atbildes vēstules oriģinālu), taču SIA “Norel Būvmateriāli” neuzsāka sadarboties ar SIA “Metāla resursi”, kā arī nav pārtraukusi 2000.gadā uzsākto sadarbību ar SIA “Omega-1” līdz šim brīdim. SIA “Norel Būvmateriāli” 23.09.2002. iesniedza SIA “Omega-1” un SIA “Norel Būvmateriāli” 21.12.2001. beztermiņa sadarbības līgumu par pasūtītās produkcijas piegādi un preču pavadzīmju kopijas, kas apliecina, kas SIA “Norel Būvmateriāli” pasūtījusi un apmaksājusi pasūtījumus no SIA “Omega-1” 2002.gadā.

A/s “Latvijas būvmateriāli” (no Konkurences padomē 23.07.2002. saņemtā dok. Nr.377) ar SIA “Omega-1” sadarbojas apm. kopš 1990.gada. A/s “Latvijas būvmateriāli”  nav saņēmusi Paziņojumu. A/s “Latvijas būvmateriāli” 2001.gadā noslēdza līgumu ar SIA “Metāla resursi”. 2002.gadā a/s “Latvijas būvmateriāli” sadarbojas gan ar SIA “Omega-1”, gan SIA “Metāla resursi”.

 SIA “Sabina-S” (no Konkurences padomē 09.08.2002. saņemtā dok. Nr.421) nav saņēmusi Paziņojumu. SIA “Sabina-S” ar SIA “Omega-1” sadarbojas no 1999.gada jūnija un ar SIA “Metāla resursi” – no 2001.gada augusta, un izmaiņas sadarbībā minētajiem uzņēmumiem nav notikušas.

SIA “Daiļrade koks” (no Konkurences padomē 21.08.2002. saņemtā dok. Nr.444 un 16.10.2002. saņemtā dok. Nr.553) ar SIA “Omega-1”  ir sadarbojusies no 2001. janvāra līdz 2001.gada jūlijam. SIA “Daiļrade koks” sadarbojas ar SIA “Metāla resursi” no 2001.gada marta. SIA “Daiļrade koks” nav saņēmusi SIA “Metāla resursi”  Paziņojumu, un tās sadarbību ar SIA “Omega-1” un SIA “Metāla resursi” ir ietekmējušas tikai piedāvāto produktu cenas, piegādes termiņi, nosacījumi un apkalpošanas līmenis kopumā.

A/s “Siguldas būvmeistars” (no Konkurences padomē 11.09.2002. saņemtā dok. Nr.473 un 23.09.2002. saņemtā dok. Nr.489) ar SIA “Omega-1” sadarbojas no 17.01.2001. (iesniegts 01.02.2002. noslēgts sadarbības līgums) un ar SIA “Metāla resursi” – no 15.06.2002. (iesniegti 16.05.2002. līgums Nr.91, 06.06.2002. līgums Nr.2-46, 15.06.2002. līgums Nr.2-34), sadarbība ar SIA “Omega-1” turpinājusies arī 2002.gadā (iesniegtas sadarbību apliecinošas SIA “Omega-1” 2002.gada preču pavadzīmes).

SIA “Vakko” (no Konkurences padomē 16.10.2002. saņemtā dok. Nr.555) ar SIA “Omega-1” sadarbojusies 2001.gadā, bet šobrīd sadarbība nenotiek. SIA “Vakko” ar SIA “Metāla resursi” ir sadarbojusies 2002.gadā. SIA “Vakko” nav saņēmusi Paziņojumu, un norāda, ka “(..) SIA “Metāla resursi” nav piedāvājusi SIA “Omegas” preci ar papildus atlaidēm”. SIA “Vakko” pārtraukusi sadarbību ar SIA “Omega-1” un apm. pēc 2,5 mēnešiem “atradusi” SIA “Metāla resursi” un uzsākusi sadarbību ar to, ko noteikuši tādi kritēriji kā pietiekoši plašs piedāvātais metāla izstrādājumu sortiments un daudzums u.c. SIA “Metāla resursi” piedāvātās priekšrocības, kas saistītas ar preču saņemšanas ērtību. Metāla izstrādājumu cenas SIA “Vakko” izvēli nav ietekmējušas.

SIA “Berģu placis” (no Konkurences padomē 17.10.2002. saņemtās faksimilvēstules, Konkurences padome līdz 13.11.2002. nav saņēmusi SIA “Berģu placis” atbildes vēstules oriģinālu) sniegtā informācija par laika posmu no 01.01.2001. līdz 18.10.2002. liecina, ka SIA “Berģu placis” ar SIA “Omega-1” ir sadarbojies 2001.gadā un ar SIA “Metāla resursi” – kopš 05.05.2001. SIA “Berģu placis” norāda, ka tai nav informācijas par to, vai SIA “Berģu placis” ir saņēmis Paziņojumu. 

Paziņojumā apgalvots, ka SIA “Omega-1” sadalās uzņēmumos SIA “Omega-1” un SIA “Metāla resursi”.

Uzņēmuma (uzņēmējsabiedrības) “sadalīšanās” ir viens no uzņēmuma pārveidošanas veidiem uzņēmuma reorganizācijas rezultātā. SIA “Metāla resursi” izveidota, to reģistrējot uzņēmumu reģistrā fiziskai personai P. Ulakovam, un tā nav juridiski saistīta ar uzņēmumu SIA “Omega-1”.

Paziņojumā ietvertā informācija par uzņēmuma “sadalīšanos” neatbilst patiesībai uzņēmējdarbību regulējošo normatīvo aktu izpratnē.

Paziņojumā ietverta informācija par to, ka “Uzņēmums “Metāla resursi” piedāvā pilnu uzņēmuma “Omega-1” preču klāstu ar atlaidi 5-10% apmērā”.

No Katalogos ietvertās un saņemtās papildu informācijas no SIA “Omega-1”, kā arī SIA “Metāla resursi” klientiem redzams, ka SIA “Omega-1” un SIA “Metāla resursi” piedāvātās produkcijas klāsts ir līdzīgs. Saskaņā ar SIA “Metāla resursi” sniegto informāciju (Konkurences padomē 14.05.2002. saņemtā dok. Nr.231) Paziņojumā minētās cenu atlaides un to piemērošanas kritēriji ir ekonomiski pamatoti: SIA “Metāla resursi” uzsāka jaunu veidņu izgatavošanu, kas ļāvis samazināt metāla pārpalikumus, kā arī izmanto metālu, kas nedaudz lētāks, salīdzinot ar piegādātājiem, kas apgādā citus uzņēmumus – konkrētā tirgus dalībniekus; SIA “Metāla resursi” ražošanas telpu īres maksa ir zemāka. Atlaides paredzēts piemērot gadījumos, ja klients par SIA “Metāla resursi” produkciju norēķinās uzreiz, un, tā kā SIA “Metāla resursi” galvenokārt klienti ir uzņēmējsabiedrības-mazumtirdzniecības veikali, kas parasti norēķinās par saņemto preci ne ātrāk kā divu līdz trīs mēnešu laikā, šīs atlaides faktiski netika piemērotas. Atlaides var tikt piemērotas arī gadījumos, kad pats pasūtītājs dod apstrādei savu metālu. SIA “Metāla resursi” Paziņojumu izsūtījusi veikusi ar mērķi – informēt par jaunu tirgus dalībnieku – SIA “Metāla resursi” un tā piedāvāto produkciju, kuras sortimentu un cenas SIA “Metāla resursi” reklamē un popularizē, izdodot arī reklāmas bukletus – Katalogus. 

18.06.1997. Konkurences likuma 22.panta otrajā daļā un trešās daļas 3. un 4.punktos noteikts aizliegums darbībām, kuru rezultātā iestājas nevēlamas sekas konkurencei vai iespējama to rašanās. Konkurences padomes kompetencē ir izlemt jautājumu par to, vai SIA “Omega-1” izmantojusi neadekvātus līdzekļus ienākšanai konkrētajā tirgū, kā rezultātā radušās “nevēlamas” sekas, t.i., SIA “Omega-1” klienti izvēlējušies sadarboties ar SIA “Metāla resursi” attiecībā uz tieši tādu pat produkciju, kādu piedāvāja SIA “Omega-1”. Paziņojumā ietverto informāciju nevar uzskatīt par nepatiesu informāciju par citu tirgus dalībnieku tādā mērā, lai tas ietekmētu personu ekonomisko rīcību, un tādējādi – par būtisku un konkurenci kavējošu, ierobežojošu vai deformējošu. 


Paziņojumā iekļautā informācija uztverama kopīgi, un tā pamatinformācija ir ziņas par jauna uzņēmuma–tirgus dalībnieka esamību, t.i., lai uzsāktu tā darbību konkrētajā tirgū. Paziņojumā ietvertā informācija par SIA “Metāla resursi” piedāvātās produkcijas klāstu, atlaidēm un to piemērošanu ir ekonomiski pamatota, kā arī produkcijas klāsts ir līdzīgs, tādējādi arī tajā ietverto informāciju kopumā nevar uzskatīt par nepatiesu, nepilnīgu vai izkropļotu.

Konkurences padome lietas izpētē nav ieguvusi informāciju, kas apliecina, ka SIA “Omega-1” klienti izvēlējušies SIA “Metāla resursi”, pamatojoties uz Paziņojumā ietverto informāciju, t.i. SIA “Metāla resursi” ienākšana tirgū nav bijusi atkarīga no Paziņojumā ietvertās informācijas. Sadarbība ar SIA “Omega-1” galvenokārt tiek turpināta arī 2002.gadā, izvēloties abu uzņēmumu produkciju un vadoties no tādiem kritērijiem kā produkcijas klāsts, kvalitāte, cena (atlaides) u.c. – piebraukšana, serviss kopumā. Vienīgais uzņēmums – SIA “Norel Būvmateriāli”, kas sniedzis informāciju, ka saņēmis Paziņojumu, nav izvēlējies sadarboties ar SIA “Metāla resursi”. 

Tikai vienā gadījumā – SIA “Vakko” ir pārtraucis sadarbību ar SIA “Omega-1” sakarā ar citiem SIA “Vakko” interesējošiem kritērijiem, kas nav saistīti tikai ar produkcijas kvalitāti, klāstu un cenām (atlaidēm). SIA “Vakko” nav saņēmis Paziņojumu.

Visas aptaujātās uzņēmējsabiedrības izņemot vienu no minētajām uzņēmējsabiedrībām turpina sadarbību gan ar SIA “Omega-1”, gan ar SIA “Metāla resursi”, t.i., ir pieprasījums pēc abu uzņēmumu produkcijas – piedāvātās produkcija un/vai tās klāsta, apjoma, cenas (atlaides), blakus pakalpojumu kā kopuma, t.i., starp SIA “Omega-1” un SIA “Metāla resursi” pastāv ekonomiska sāncensība, kurā katra uzņēmuma priekšrocības nosaka objektīvi apstākļi.

SIA “Metāla resursi” darbību rezultātā nav radusies konkurences kavēšana, ierobežošana vai deformēšana konkrētajā tirgū, t.i., SIA “Metāla resursi” darbību rezultātā nav likvidētas vai samazinātas eksistējošas vai potenciālas konkurences aktivitātes un nav izmainījusies konkurences apstākļi par labu vienam tirgus dalībniekam. Konkurence konkrētajā tirgū ir pastiprinājusies, jo savu darbību ir uzsācis jauns tirgus dalībnieks – SIA “Metāla resursi”. 

Ņemot vērā augstākminēto, SIA “Metāla resursi” nav pārkāpusi 18.06.1997.Konkurences likuma 22.panta pirmās, otrās daļas un trešās daļas 3. un 4.punktos noteikto negodīgas konkurences aizliegumu.


Konkurences padome, pamatojoties uz minēto un Konkurences likuma 8.panta pirmās daļas 2.punktu un 18.06.1997. Konkurences likuma 22.panta pirmo, otro daļu un trešās daļas 3. un 4.punktiem,

nolēma:

izbeigt lietas Nr.92/02/07/11 izpēti tās daļā par iespējamo 18.06.1997. Konkurences likuma pārkāpumu.


Konkurences padomes lēmums ir pārsūdzams Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā personas uzzināja vai tai vajadzēja uzzināt par pieņemto lēmumu saskaņā ar Konkurences likuma 8.panta otro daļu, Civilprocesa likuma Pārejas noteikumu 1.punktu un LR Civilprocesa kodeksa 24-A nodaļu.

Priekšsēdētājs 








P. Vilks

